31991L0663
L 366/17
JURNALUL OFÍCIAL AL UNIUNII EUROPENE
DIRECTIVA COMISIEI
din 10 decembrie 1991
de adaptare la progresul tehnic a Directivei 76/756/CEE a Consiliului referitoare la instalarea dispozitivelor de iluminat și de semnalizare luminoasă ale autovehiculelor și ale remorcilor acestora
(91/663/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene și, în special, articolul 100a al acestuia,
având în vedere Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (1), modificată ultima dată de Directiva 87/403/CEE din 25 iunie 1987 (2) și, în special, articolul 11 al celei dintâi,
având în vedere Directiva 76/756/CEE a Consiliului din 27 iulie 1976 referitoare la instalarea dispozitivelor de iluminat și de semnalizare luminoasă ale autovehiculelor și ale remorcilor acestora (3), modificată de directivele 80/233/CEE din 21 noiembrie 1979 (4), 82/244/CEE din 17 martie 1982 (5), 83/276/CEE din 26 mai 1983 (6), 84/8/CEE din 14 decembrie 1983 (7) și 89/278/CEE din 28 martie 1989 г. (8),
întrucât, din motive de claritate, este necesară o codificare a acestor directive;
întrucât, având în vedere stadiul actual al tehnicii, există acum posibilitatea de a introduce noi modificări și anume: culoarea farurilor trebuie să fie obligatoriu albă, lămpile de poziție laterală vor fi specificate pentru anumite vehicule și întrucât cerința de a instala lămpi pe componentele mobile și alte detalii de redactare pot fi clarificate;
întrucât măsurile prevăzute de prezenta directivă sunt în conformitate cu avizul Comitetului pentru adaptarea la progresul tehnic a directivelor privind eliminarea barierelor tehnice din calea comerțului în sectorul autovehiculelor,
ADOPTĂ PREZENTA DIRECTIVĂ:
Articolul 1
Directiva 76/756/CEE se modifică după cum urmează:
1.
articolele se înlocuiesc cu următoarele articole din prezenta directivă;
2.
anexele se înlocuiesc cu anexele la prezenta directivă.
Articolul 2
În sensul prezentei directive, prin „vehicul” se înțelege orice vehicul căruia i se aplică Directiva 70/156/CEE a Consiliului.
Articolul 3
(1) Începând cu 1 ianuarie 1993, statele membre:
-
nu pot să refuze, pentru un tip de vehicul, acordarea omologării CE de tip, eliberarea documentului prevăzut la articolul 10 alineatul (1) ultima liniuță din Directiva 70/156/CEE sau acordarea omologării naționale de tip;
-
nu pot să interzică introducerea în circulație a vehiculelor
din motive legate de instalarea dispozitivelor de iluminat și de semnalizare luminoasă pe tipul respectiv de vehicul sau pe respectivele vehicule, dacă aceste dispozitive sunt instalate în conformitate cu cerințele prevăzute în prezenta directivă.
(2) Începând cu 1 octombrie 1998, statele membre:
-
nu mai pot elibera documentul prevăzut la articolul 10 alineatul (1) ultima liniuță din Directiva 70/156/CEE;
-
pot refuza să acorde omologarea națională
pentru orice tip de vehicul pe care instalarea dispozitivelor de iluminat și de semnalizare luminoasă nu s-a făcut în conformitate cu cerințele prezentei directive.
(3) Începând cu 1 octombrie 1994, statele membre pot interzice prima introducere în circulație a vehiculelor pe care instalarea dispozitivelor de iluminat și de semnalizare luminoasă nu s-a făcut în conformitate cu cerințele prezentei directive.
Articolul 4
Statul membru care a acordat omologarea CE de tip ia măsurile necesare pentru a se asigura că este informat de orice modificare a oricărei piese sau caracteristici prevăzute în anexa I punctul 1.1. Autoritățile competente ale acestui stat membru apreciază dacă pe tipul de vehicul modificat este necesar să se efectueze noi teste și să se redacteze un nou raport. Dacă testele arată că nu se îndeplinesc cerințele prezentei directive, modificarea nu se omologhează.
Articolul 5
Orice modificare necesară pentru a adapta la progresul tehnic conținutul anexelor prezentei directive se adoptă în conformitate cu procedura prevăzută la articolul 13 din Directiva 70/156/CEE.
Articolul 6
(1) Statele membre pun în aplicare actele cu putere de lege și actele administrative necesare pentru a se conforma prezentei directive înainte de 1 ianuarie 1993 și informează de îndată Comisia cu privire la aceasta.
(2) Atunci când statele membre adoptă aceste dispoziții, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(3) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 7
Prezenta directivă se adresează statelor membre.
Adoptată la Bruxelles, 10 decembrie 1991.